VEGA, Distortion & Cph Pride præsenterer
**Human Woman afsløres som surprise til Distortion Club i VEGA**
*Den islandske duo Human Woman, bestående af Sexy Lazer og Galdur, har igennem flere år vakt opmærksomhed langt udenfor hjemlandets grænser med deres elektroniske popproduktioner og remixes. Vi kan nu offentliggøre, at når VEGA på torsdag den 4. juni lægger hus til Distortion Club, kan duoen opleves live.*

Når programmet for Distortions gadefest på Vesterbro slutter på torsdag, fortsætter festen med et officielt Distortion Club-arrangement i VEGAs Ideal Bar samt Store VEGAs foyer. Arrangørerne kan nu løfte sløret for den annoncerede overraskelse, i form af en liveoptræden fra den islandske duo [Human Woman](https://www.facebook.com/HumanWoman).

Distortion Club-gæsterne kan altså glæde sig til at høre Human Woman, der af Soundvenue blev [fremhævet som et af højdepunkterne på Sonár Copenhagen](http://soundvenue.com/musik/2015/03/fire-hoejdepunkter-fra-sonar-copenhagen-dag-2-139897/2) tidligere på året. Human Woman, som på det seneste har samarbejdet bl.a. med Kasper Bjørke, føjes til det i forvejen stærke dj line-up bestående af [Lehmann](http://soundcloud.com/leh), [Madvig](https://www.facebook.com/thomasmadvig?fref=ts), Witzansky og [Borneland](http://www.borneland.com/).

**Bred international anerkendelse**
Human Womans to medlemmer nyder begge international anerkendelse - både for deres fælles projekt og for deres individuelle output. Begge kunstnere har indgået i forskellige bandkonstellationer samtidig med, at de har plejet deres dj-karrierer. Sexy Lazer er en af Islands bedst kendte dj’s og spiller på berømte klubber verden over. Galdur har desuden gjort sig bemærket som komponist af teatermusik og vandt i 2011 den prestigiøse Griman Drama-pris for sin musik.

Sammen har Galdur og Sexy Lazer skabt en fantastisk fusion af moderne elektronisk pop på deres debutalbum *Human Woman*, der udkom i 2012. Albummet blev af det toneangivende elektroniske magasin Resident Advisor beskrevet som ”*Sleek electronic pop with a hint of ´80s and ´90s nostalgia*.” Dette kan bl.a. høres på de to populære singler ”[Delusional](https://www.youtube.com/watch?v=KNfWGyumN6I)” og ”[Love Games](https://www.youtube.com/watch?v=ZNeRrer5yfY&spfreload=10)”. Senere udgav Human Woman remix-albummet *Great Human Woman Remixes*, der indeholdt remixes af bl.a. Kasper Bjørke, Vicenzo, Gluteus Maximus og Zev.

**Fakta om arrangementet:**
Distortion Club

Torsdag den 4. juni kl. 21

Ideal Bar og Store VEGAs Foyer, Enghavevej 40, 1674 Kbh. V

Entré: 50 kr.

Forsalg via VEGAs hjemmeside og Billetnet.
Læs mere om arrangementet på

*For yderligere oplysninger kontakt venligst*
Anders Madsen
Digital Media Manager, VEGA

akm@vega.dk - 3326 0946